Manninum sem réðst á sjö manns í verslunarmiðstöð í Auckland á Nýja-Sjálandi í gær hafði verið sleppt úr haldi í júlí. Reynt hafði verið þá að fá hann dæmdan á grundvelli hryðjuverkalaga en án árangurs. Stjórnvöld boða strangari hryðjuverkalöggjöf.
Jacinda Ardern forsætisráðherra Nýja-Sjálands upplýsti um forsögu árásarmannsins á blaðamannafundi í morgun. Hann særði í gær sjö manns með hnífi sem hann hafði gripið úr hillu í versluninni áður en lögreglan skaut hann til bana. Þrír þeirra særðust alvarlega.
Maðurinn, sem er frá Sri Lanka, kom til Nýja-Sjálands sem nemi árið tvö þúsund og ellefu. Hann vakti fyrst athygli lögreglu árið tvö þúsund og sextán með yfirlýsingum á Facebook sem virtust styðja hryðjuverkaárásir. Árið tvö þúsund og átján var hann handtekinn grunaður um að skipuleggja hnífaárás og var síðan ákærður fyrir líkamsárás. Tilraunir saksóknara til að fá hann dæmdan fyrir brot á hryðjuverkalögum tókust hins vegar ekki. Hann sat í fangelsi í þrjú ár en var sleppt í júlí, og sagði Ardern að þá hefðu allar mögulegar leiðir verið nýttar til að hafa hann áfram í haldi.
Ardern sagði jafnfram að undirbúningur væri hafinn fyrir hertari hryðjuverkalöggjöf - lögreglustjórinn og embættismenn hefðu meðal annars hafið þá umræðu í ágúst. Með nýjum ákvæðum verður mögulegt að handtaka fólk sem sannanlega undirbýr hryðjuverk en gagnrýndendur núverandi laga segja gloppu í lögunum koma í veg fyrir handtöku þess fólks. Ardern býst við að breytingarnar verði samþykktar fyrir lok þessa mánaðar.